Trei femei care au maltratat mai mulți copiii scapă de pedeapsă, pentru că faptele s-au prescris. Ce a decis instanța
Trei femei, foste angajate ale unui centru de servicii comunitare din Ploiești, acuzate că i-au maltratat și i-au jignit pe copiii avuți în grijă, scapă de pedeapsă.
Faptele pentru care erau trimise în judecată s-au prescris, după 5 ani. Instanța a decis totuși ca inculpatele să plătească fiecărei victime 4.500 de lei, daune morale.
Dosarul celor 3 angajate s-a disjuns dintr-unul care viza și fapte mai grave, petrecute la un centru pentru copii cu dizabilități din Ploiești.
Camerele de supraveghere au înregistrat momente în care cei mici erau loviți și amenințati de îngrijitoare. Ancheta a pornit după ce în telefonul unei femei, abia angajate în centrul respectiv, s-au găsit conversații în care ea se sfătuia cu o colegă.
Dialog angajate:
- „Dă-le să zacă. Să te ştie de frică. Frică. Acum, la început. Simona îi bate rău. Ai văzut cum ascultă aia."
- „Da, îi bate rău aia."
- „Dă-le la baie, pe furiş. Că pe urmă degeaba le mai dai."
- „Ştii cât îl băț eu pe nemernicu' ăsta?
11 persoane au fost atunci reținute, iar 6 arestate preventiv. Mesajele devenite publice au declanșat un val de reacții.
Dialog angajate:
- „Știi de ce mi-e teamă, când trebuie să te duci cu ei la doctor, că sunt demenți rău.
- „Aia sunt mici, tu de asta te vaiți? îi dai un șut (...) de te tine minte!”
- „Tu cum te descurci cu (...) aia mari?”
- „Te obișnuiești. Totul cu răutate în voce și în uitătură..."
La 5 ani după acest scandal, procesul pentru rele tratamente aplicate minorilor încă se judecă în primă instanță, pentru unele dintre inculpate.
Cele 3 femei acuzate doar de purtare abuzivă și al căror proces s-a disjuns nu vor fi condamnate, pentru că faptele s-au prescris. Instanța a decis totuși ca fiecare victimă să primească de la cele 3 femei, 4.500 de lei, daune morale.